## Zakon o izvozu i uvozu robe vojne namjene i nevojnih ubojnih sredstava

### NN 86/2008 (23.7.2008.), Zakon o izvozu i uvozu robe vojne namjene i nevojnih ubojnih sredstava

# HRVATSKI SABOR

2751

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZVOZU I UVOZU ROBE VOJNE NAMJENE I NEVOJNIH UBOJNIH SREDSTAVA

Proglašavam Zakon o izvozu i uvozu robe vojne namjene i nevojnih ubojnih
sredstava, kojega je Hrvatski sabor donio na sjednici 15. srpnja 2008. godine.
Klasa: 011-01/08-01/102
Urbroj: 71-05-.03/1-0'8-2
Zagreb, 17. srpnja 2008.

Predsjednik
Republike Hrvatske
**Stjepan Mesić, v. r.**

## ZAKON

### O IZVOZU I UVOZU ROBE VOJNE NAMJENE I NEVOJNIH UBOJNIH SREDSTAVA

OPĆE ODREDBE
Članak 1.

Ovim se Zakonom uređuju uvjeti za izvoz i uvoz robe vojne namjene i nevojnih
ubojnih sredstava za komercijalne svrhe, ovlasti za izdavanje dozvola za izvoz i
uvoz robe vojne namjene i nevojnih ubojnih sredstava iz nadležnosti Ministarstva
obrane i Ministarstva unutarnjih poslova, pružanje usluga koje se odnose na robu
vojne namjene, nadležnosti tijela državne uprave u provedbi ovoga Zakona, prava
i obveze izvoznika, uvoznika i pružatelja usluga, uvjeti za obavljanje
djelatnosti propisanih ovim Zakonom, te nadzor i upravne mjere.
Članak 2.
Pojedini izrazi u smislu ovoga Zakona imaju sljedeće značenje:
– roba vojne namjene (u daljnjem tekstu: roba) znači robu koja je uglavnom, ali
ne isključivo, konstruirana, izrađena, sastavljena ili modificirana za vojnu
namjenu, uključujući tehnologiju i softver povezan uz tu robu, te navedena u
Popisu robe vojne namjene,
– nevojna ubojna sredstva (u daljnjem tekstu: roba) znače robu navedenu u Popisu
nevojnih ubojnih sredstava za komercijalne svrhe,
– izvoz znači carinskim propisima uređen carinski postupak prema robi koja
trajno ili privremeno napušta carinsko područje Republike Hrvatske, uključujući
i ponovni izvoz takve robe. Izvoz znači i prijenos računalnog programa i
tehnologije putem elektroničkih medija, telefaksom ili telefonom na područje
izvan Republike Hrvatske, a odnosi se i na usmeni prijenos tehnologije telefonom
samo ukoliko je tehnologija sadržana u dokumentu čiji je bitan dio pročitan
putem telefona ili opisan putem telefona na način da se postigne isti rezultat,
– izvoznik je pravna ili fizička osoba – obrtnik, sa sjedištem na teritoriju
Republike Hrvatske, registrirana za obavljanje djelatnosti prometa robe, te
upisana u Očevidnik izvoznika i uvoznika,
– uvoz znači provedbu carinskog postupka kod robe koja trajno ili privremeno
ulazi na carinsko područje Republike Hrvatske, uključujući i ponovni uvoz,
– uvoznik je pravna ili fizička osoba – obrtnik, sa sjedištem na teritoriju
Republike Hrvatske, registrirana za obavljanje djelatnosti prometa robe, te
upisana u Očevidnik izvoznika i uvoznika,
– dozvola znači posebni akt koji izdaje nadležno tijelo na temelju pisanog
zahtjeva, sukladno odredbama ovoga Zakona,
– usluge znače pribavljanje koristi, prenošenje prava te ostale poslovne
aktivnosti koje se odnose na robu vojne namjene, uključujući brokerske usluge i
tehničku pomoć,
– brokerske usluge znače pregovaranje ili ugovaranje poslova za kupovinu,
prodaju ili nabavu robe vojne namjene navedenu u Popisu iz članka 3. ovoga
Zakona iz jedne strane države u bilo koju drugu stranu državu; prodaja i
kupovina robe vojne namjene navedena u Propisu iz članka 3. ovoga Zakona koja se
nalazi u jednoj stranoj državi za prijenos u drugu stranu državu. Brokerskim
uslugama ne smatraju se pomoćne usluge. Pomoćne usluge su prijevozništvo,
financijske usluge, osiguranje ili reosiguranje i oglašavanje ili promidžba,
– broker je pravna ili fizička osoba – obrtnik sa sjedištem na teritoriju
Republike Hrvatske koja se bavi brokerskim uslugama,
– tehnička pomoć znači svaku tehničku pomoć u svezi s popravkom, razvojem,
proizvodnjom, sastavljanjem, testiranjem ili održavanjem robe vojne namjene te
bilo koja druga tehnička pomoć koja se odnosi na robu vojne namjene koja može
imati oblik upute, osposobljavanja, prijenosa poslovnog znanja ili stručnih ili
savjetodavnih usluga. Tehnička pomoć uključuje usmene oblike pomoći, pisane ili
glasovne instrukcije, treninge, prijenose poslovnog znanja ili vještina ili
konzultantske usluge.
Članak 3.
Vlada Republike Hrvatske (u daljnjem tekstu: Vlada) će na prijedlog ministarstva
nadležnog za gospodarstvo (u daljnjem tekstu: Ministarstvo) Uredbom donijeti
Popis robe vojne namjene, usklađen sa Zajedničkim vojnim popisom Europske unije.
Članak 4.
Vlada će na prijedlog Ministarstva Uredbom donijeti Popis nevojnih ubojnih
sredstava za komercijalne svrhe.
Članak 5.
Na postupke izdavanja dozvola za izvoz i uvoz robe te pružanje usluga, na
temelju ovoga Zakona, primjenjivat će se zakon kojim se uređuje opći upravni
postupak, osim ako ovim Zakonom nije drugačije propisano.
NADLEŽNOST ZA POSTUPANJE PO ZAHTJEVU
Članak 6.
Izvoz i uvoz robe te pružanje usluga iz članka 2. ovoga Zakona, obavlja se na
temelju dozvola.
Dozvole za izvoz i uvoz robe te pružanje usluga, izdaje Ministarstvo na temelju
suglasnosti Povjerenstva za davanje suglasnosti za izvoz i uvoz robe vojne
namjene i nevojnih ubojnih sredstava, te pružanje usluga za robu vojne namjene
(u daljnjem tekstu: Povjerenstvo). Povjerenstvo čine predstavnici ministarstava
nadležnih za obranu, unutarnje poslove, vanjske poslove i gospodarstvo.
Suglasnost iz stavka 2. ovoga članka daje se na temelju konsenzusa svih članova
Povjerenstva. U slučaju spriječenosti nekog od članova Povjerenstva pravo glasa
ima njegov zamjenski član.
U radu Povjerenstva svaki član odnosno njegov zamjenik nadležan je za poslove iz
djelokruga rada ministarstva koje predstavlja.
Ukoliko neki od predstavnika Povjerenstva nisu u mogućnosti dati suglasnost na
zatraženi izvoz u roku od 15 dana od dana održanog sastanka Povjerenstva, a da
pri tom nisu donijeli odluku o odbijanju zahtjeva, ministar nadležan za
gospodarstvo (u daljnjem tekstu: ministar) zatražit će pisano očitovanje
nadležnih ministara po predmetnom zahtjevu.
Povjerenstvo iz stavka 2. ovoga članka imenuje i razrješava ministar na temelju
prijedloga ministara nadležnih za obranu, unutarnje poslove, vanjske poslove i
gospodarstvo, a sastoji se jednog člana i jednog zamjenika člana iz svakoga
nadležnog ministarstva. Predsjednik Povjerenstava je član iz ministarstva
nadležnog za gospodarstvo.
Ministar donosi poslovnik o radu Povjerenstva iz stavka 2. ovoga članka.
Članak 7.
Iznimno od članka 6. stavka 2. ovoga Zakona:
– dozvole za uvoz robe namijenjene Oružanim snagama Republike Hrvatske i
policiji izdaje Ministarstvo obrane, odnosno Ministarstvo unutarnjih poslova,
– dozvole za izvoz robe za potrebe Oružanih snaga Republike Hrvatske i policije,
s namjerom vraćanja iste u državu, izdaje Ministarstvo obrane, odnosno
Ministarstvo unutarnjih poslova,
– dozvole za izvoz robe na temelju donacije Vlade Republike Hrvatske izdaje
Ministarstvo obrane, odnosno Ministarstvo unutarnjih poslova u slučaju da se
radi o robi iz njegove nadležnosti,
– dozvole za izvoz robe na temelju međunarodnih vojnih sporazuma čiji je
potpisnik Republika Hrvatska, izdaje Ministarstvo obrane,
– odobrenje za provoz robe vojne namjene i nevojnih ubojnih sredstava preko
teritorija Republike Hrvatske izdaje Ministarstvo unutarnjih poslova.
Članak 8.
Ministarstvo izdaje izvoznu, odnosno uvoznu dozvolu za svaki pojedinačni izvoz
odnosno uvoz.
Dozvole iz stavka 1. ovoga članka izdaju se s rokom važenja do šest mjeseci i ne
mogu se produžiti.
Ministar će pravilnikom propisati oblik i sadržaj dozvola iz stavka 1. ovoga
članka.
Članak 9.
Iznimno od članka 8. stavka 1. ovoga Zakona, Ministarstvo može izdati opću
izvoznu dozvolu za izvoz istovrsne robe vojne namjene, za jednu ili više država,
a uzimajući u obzir vrstu robe, vrstu i dugoročnost izvoznih poslova te državu u
koju se ta roba izvozi.
Opća izvozna dozvola može se izdati samo za izvoz oklopne ili zaštitne opreme,
konstrukcija i komponenti iz kategorije ML13. Popisa iz članka 3. ovoga Zakona s
rokom važenja do jedne godine i ne može se produžiti.
Ministar će pravilnikom propisati oblik i sadržaj dozvole iz stavka 1. ovoga
članka.
Članak 10.
Na zahtjev uvoznika Ministarstvo izdaje potvrdu o krajnjem korisniku za uvoz
robe vojne namjene i nevojnih ubojnih sredstava za komercijalne svrhe.
Ministar će pravilnikom propisati oblik i sadržaj potvrde iz stavka 1. ovoga
članka.
Članak 11.
Izvoz i uvoz robe, na temelju ovoga Zakona, mogu obavljati pravne i fizičke
osobe – obrtnici (u daljnjem tekstu: osobe) upisane u Očevidnik izvoznika i
uvoznika robe vojne namjene i nevojnih ubojnih sredstava za komercijalne svrhe
(u daljnjem tekstu: Očevidnik).
Prije započinjanja djelatnosti izvoza, odnosno uvoza osobe su dužne zatražiti
upis u Očevidnik iz stavka 1. ovoga članka.
Očevidnik iz stavka 1. ovoga članka vodi Ministarstvo.
Ministar će pravilnikom propisati sadržaj i način vođenja Očevidnika iz stavka
1. ovoga članka.
Članak 12.
Upis u Očevidnik iz članka 11. stavka 1. ovoga Zakona, obavlja se na temelju
pisanog zahtjeva, ovjerenog žigom i vlastoručnim potpisom odgovorne osobe u
pravnoj ili fizičkoj osobi – obrtu.
Podnositelj zahtjeva iz stavka 1. ovoga članka dužan je uz zahtjev priložiti
sljedeću dokumentaciju:
– ovjerenu presliku rješenja Ministarstva unutarnjih poslova o obavljanju
djelatnosti proizvodnje odnosno prometa oružja i streljiva ili eksplozivnih
tvari,
– matični odnosno porezni broj osobe,
– carinski identifikacijski broj,
– uvjerenje nadležnog tijela da podnositelj zahtjeva, odnosno odgovorna osoba u
pravnoj ili fizičkoj osobi, nije pod istragom odnosno da nije kažnjavana za
kazneno djelo radi nezakonitosti u postupanju s robom vojne namjene ili nevojnim
ubojnim sredstvima, ne starije od šest mjeseci,
– naziv banke i dokument ovjeren od banke čiji je deponent (kopije posljednjega
bilančnog stanja i bilancu uspjeha, potvrdu da osoba nije u blokadi posljednjih
šest mjeseci, kopiju kartona deponiranih potpisa),
– izjavu o broju i strukturi zaposlenih,
– izjavu kojom se odgovorna osoba u pravnoj ili fizičkoj osobi – obrtu, obvezuje
da će nadležnom nadzornom tijelu omogućiti nadzor nad poslovanjem u oblasti
izvoza i uvoza, kao i kontroli smještajnog prostora i prijevoznih sredstava.
Ministarstvo donosi rješenje o upisu u Očevidnik iz članka 11. stavka 1. ovoga
Zakona.
Članak 13.
Osoba upisana u Očevidnik iz članka 11. ovoga Zakona dužna je pisanim putem
dostaviti sve promjene podataka iz članka 12. stavka 2. podstavka 1. do 5., na
temelju kojih je upisana u Očevidnik, u roku od 15 dana od dana nastanka
promjene te podatke iz podstavka 6. istog članka u roku od 30 dana.
Članak 14.
Osoba će biti brisana iz Očevidnika ako:
– se utvrde nove činjenice, za koje da je bilo saznanja prilikom upisa u
Očevidnik, ne bi bilo moguće izvršiti upis osobe u Očevidnik,
– je odgovorna osoba u pravnoj osobi ili obrtu pravomoćno osuđena za kazneno
djelo protiv imovine ili mu je izrečena ili traje sigurnosna mjera zabrane
obavljanja djelatnosti koja je u potpunosti ili djelomično obuhvaćena njegovim
predmetom poslovanja,
– ne posluje sukladno odredbama ovoga Zakona,
– krši međunarodne sankcije,
– prestane s obavljanjem djelatnosti,
– prestane ispunjavati uvjete na temelju kojih je rješenje izdano,
– na zahtjev osobe upisane u Očevidnik.
POSTUPANJE PO ZAHTJEVU ZA IZVOZ I UVOZ
Članak 15.
Zahtjev za izdavanje dozvole za izvoz, odnosno uvoz robe podnosi se Ministarstvu
na propisanom obrascu.
Zahtjev iz stavka 1. ovoga članka može sadržavati robu iz samo jedne tarifne
oznake odnosno samo jedne ML oznake iz Popisa o robi vojne namjene.
Uz zahtjev za izvoz robe vojne namjene i nevojnih ubojnih sredstava potrebno je
priložiti uvoznu dozvolu izdanu od nadležnog tijela države u koju se roba
izvozi, te izvorni primjerak potvrde o krajnjem korisniku ovjerenu od nadležnog
tijela države u koju se roba izvozi.
Uvoznu dozvolu iz stavka 3. ovoga članka nije potrebno priložiti uz zahtjev za
izvoz ukoliko za predmetnu robu u državi uvoza nije potrebno ishoditi uvoznu
dozvolu.
Potvrdu o krajnjem korisniku iz stavka 3. ovoga članka nije potrebno priložiti
uz zahtjev za izvoz ukoliko se radi o privremenom izvozu za potrebe izložbe ili
privremenom izvozu radi popravka robe kod proizvođača, te izvozu uzoraka oklopne
ili zaštitne opreme, konstrukcija i komponeti iz kategorije ML13. Popisa iz
članka 3. ovoga Zakona.
Ministar će pravilnikom propisati oblik i sadržaj obrasca iz stavka 1. ovoga
članka, te popis dokumenata koji se prilažu uz zahtjev, propisuje ministar.
Članak 16.
O zahtjevu iz članka 15. stavka 1. ovoga Zakona Povjerenstvo odlučuje u roku od
15 dana od dana uredno podnesenog zahtjeva, odnosno u roku od 60 dana ako je u
postupku izdavanja dozvole potrebno izvršiti dodatne provjere.
Članak 17.
Ministarstvo je dužno izdati zatraženu dozvolu u roku sedam dana, od dana
dobivanja suglasnosti od strane Povjerenstva.
U slučaju kada Povjerenstvo uskrati dati suglasnost za zatraženi izvoz odnosno
uvoz, Ministarstvo je dužno u roku sedam dana obavijestiti podnositelja zahtjeva
o nemogućnosti izdavanja izvozne, odnosno uvozne dozvole.
Ministarstvo će obavijestiti podnositelja zahtjeva o razlogu radi kojeg
Povjerenstvo nije dalo suglasnost za zatraženi izvoz odnosno uvoz, osim ako je
stav Povjerenstva temeljen na informaciji koja je zakonom ili na osnovi
kriterija utvrđenih zakonom klasificirana odgovarajućim stupnjem tajnosti ili
ako je zaštićena zakonom kojim se uređuje područje zaštite osobnih podataka.
Članak 18.
Dozvola i drugi dokumenti dobiveni na temelju ovoga Zakona nisu prenosivi na
drugu osobu.
U slučaju postupanja suprotno stavku 1. ovoga članka, osoba na koju dozvola i
drugi dokumenti glase, gubi sva prava proistekla na temelju ovoga Zakona.
Članak 19.
U slučaju uvoza robe radi izvoza u treću državu, podnositelj zahtjeva je dužan
na zahtjev Ministarstva, uz zahtjev za izvoz priložiti i suglasnost nadležnog
tijela države podrijetla robe, odnosno države iz koje se roba namjerava uvesti,
kojom se daje suglasnost za izvoz predmetne robe u treću državu.
U slučaju izvoza ranije uvezene robe, Ministarstvo može zatražiti od
podnositelja zahtjeva da uz zahtjev za izvoz priloži i suglasnost o promjeni
krajnjeg korisnika robe, izdanu od nadležnog tijela države iz koje je roba
uvezena.
Članak 20.
U slučaju postojanja opravdane sumnje u vjerodostojnost, odnosno pravnu
valjanost priložene dokumentacije, Ministarstvo će na prijedlog Povjerenstva
istu proslijediti nadležnim tijelima na daljnje postupanje.
Članak 21.
Ministarstvo će odbiti zahtjev za izdavanje dozvole za izvoz, odnosno uvoz ako
Povjerenstvo utvrdi da bi izdavanje zatražene dozvole bilo u suprotnosti s
vanjskopolitičkim ili gospodarskim interesom Republike Hrvatske, te u
suprotnosti s načelima Kodeksa ponašanja Europske unije za izvoz oružja, te ako:
– bi se izdavanjem dozvole ugrozilo izvršavanje međunarodnih obveza Republike
Hrvatske,
– bi se izdavanjem dozvole ugrozila sigurnost ili obrambeni interesi Republike
Hrvatske,
– je u suprotnosti sa strategijom nacionalne sigurnosti Republike Hrvatske,
– bi se izdavanjem dozvole omogućilo izbijanje i nastavak oružanih sukoba u
državi krajnje uporabe robe,
– bi se izdavanjem dozvole omogućilo poticanje nemira u državi krajnje uporabe
robe,
– bi se izdavanjem dozvole za izvoz omogućilo nepoželjnim osobama da, protivno
volji izvoznika, dođu u posjed izvezene robe,
– se utvrdi da je roba za koju se traži izvozna dozvola predmet policijskih
izvida ili sudskih sporova,
– podnositelj zahtjeva u roku od 30 dana, od dana primljene obavijesti od strane
Ministarstva, ne izvrši dopunu nepotpunog zahtjeva.
Članak 22.
U slučaju podnošenja zahtjeva za izdavanje izvozne dozvole u državu koja se
nalazi na popisu država za koje su propisane restriktivne mjere UN, EU, OESS ili
drugih međunarodnih organizacija čijim se restriktivnim mjerama Republika
Hrvatska pridružila, dozvola se može izdati samo za humanitarno korištenje ili
za potrebe mirovnih snaga.
Članak 23.
Prije sklapanja ugovora o kupnji ili prodaji robe vojne namjene odnosno nevojnih
ubojnih sredstava za komercijalne svrhe, osobe mogu zatražiti od Ministarstva
mišljenje da li je obavljanje predmetne djelatnosti s određenim brokerom,
kupcem, uvoznikom, krajnjim korisnikom, te državom krajnje uporabe robe u
suprotnosti s odredbama članka 21. ovoga Zakona.
Ministarstvo je dužno zainteresiranu osobu obavijestiti je li broker, kupac,
uvoznik, krajnji korisnik ili država krajnje uporabe, poželjni sudionik u
navedenom poslu.
Članak 24.
Ministarstvo će donijeti rješenje o opozivu izdane dozvole, ako se utvrdi:
– da jedan ili više uvjeta, na temelju kojih je dozvola izdana, više ne postoji,
– da je dozvola izdana na temelju netočnih ili nepotpunih podataka, a da je
podnositelj zahtjeva znao ili je morao znati, da su ti podaci netočni ili
nepotpuni,
– na zahtjev osobe na koju dozvola glasi.
Republika Hrvatska nije odgovorna za troškove koji su nastali ili će nastati
opozivom izdane dozvole.
Protiv rješenja iz stavka 1. ovoga članka nije dopuštena žalba, ali se može
pokrenuti upravni spor.
Članak 25.
Ministarstvo vodi bazu podataka o zatraženim, izdanim, realiziranim i opozvanim
dozvolama, te odbijenim zahtjevima za izvoz i uvoz robe, te pružanje usluga iz
članka 2. ovoga Zakona.
Ministarstvo je dužno do 30. travnja tekuće godine, izraditi godišnje izvješće o
izvozu i uvozu robe vojne namjene i nevojnih ubojnih sredstava za komercijalne
svrhe, za prethodnu godinu i dostaviti ga Vladi Republike Hrvatske sa stupnjem
tajnosti.
Ministarstvo je dužno do 30. svibnja tekuće godine, izvješće iz stavka 2. ovoga
članka, osim povjerljivih podataka, objaviti na internet stranici Ministarstva.
Povjerljivi podaci iz stavka 3. ovoga članka su imena tvrtki, pojedinačni
financijski pokazatelji, odbijeni zahtjevi, te drugi podaci sukladno Zakonu o
zaštiti podataka.
Članak 26.
Osobe koje obavljaju djelatnost izvoza, odnosno uvoza robe dužne su:
– voditi posebni registar transakcija koje se obavljaju prema ovom Zakonu i
čuvati dokumentaciju o transakcijama i prijevozu, najmanje 10 godina od
završenog izvoza odnosno uvoza,
– poštivati rokove i uvjete pod kojima su dozvole izdane, te odmah obavijestiti
Ministarstvo o bilo kojoj nastaloj promjeni,
– o svakoj promjeni podataka o posredniku ili krajnjem korisniku, pisanim putem
obavijestiti Ministarstvo u roku od 10 dana od dana nastanka promjene,
– u roku od 15 dana, nakon izvršenog izvoza odnosno uvoza, pisanim putem
izvijestiti Ministarstvo o izvršenom izvozu odnosno uvozu robe, te priložiti
dokumentaciju na temelju koje je izvršen izvoz odnosno uvoz,
– na zahtjev Ministarstva dostaviti potvrdu o primitku robe,
– poštivati ostale obveze proistekle iz dozvole i ovoga Zakona.
Članak 27.
Dokumentacija iz članka 26. podstavka 4. ovoga Zakona mora sadržavati sljedeće:
– obavijest o izvršenom izvozu odnosno uvozu,
– kopiju dozvole na temelju koje je izvršen izvoz odnosno uvoz robe,
– presliku carinske deklaracije,
– serijske brojeve oružja,
– ostalu dokumentaciju, ovisno o vrsti robe.
Članak 28.
Deklarant je dužan u carinsku deklaraciju iz članka 27. podstavka 3. ovoga
Zakona, uvrstiti sljedeće podatke:
– puni naziv i adresu izvoznika odnosno uvoznika,
– broj izvozne odnosno uvozne dozvole na temelju koje je izvršen carinski
postupak,
– naziv robe sukladan nazivu u predmetnoj dozvoli,
– količinu robe izraženu u jedinici mjere koja je navedena u predmetnoj dozvoli,
– vrijednost robe izraženu u valuti koja je navedena u predmetnoj dozvoli,
– tarifnu oznaku robe,
– ML oznaku navedenu u Popisu iz članka 3. ovoga Zakona ako se radi o takvoj
vrsti robe.
USLUGE
Članak 29.
Pružanjem usluga iz članka 2. podstavka 8. ovoga Zakona mogu se baviti osobe
registrirane za obavljanje djelatnosti proizvodnje, odnosno posredovanja na
domaćem i inozemnom tržištu robom navedenom u Popisu iz članka 3. ovoga Zakona
sa sjedištem na teritoriju Republike Hrvatske, te upisane u Očevidnik pružatelja
usluga za robu vojne namjene.
Očevidnik iz stavka 1. ovoga članka vodi Ministarstvo.
Ministar će pravilnikom propisati sadržaj i način vođenja Očevidnika iz stavka
1. ovoga članka.
Članak 30.
Upis u Očevidnik iz članka 29. stavka 1. ovoga Zakona obavlja se na temelju
pisanog zahtjeva osobe.
Uz zahtjev osobe su dužne priložiti sljedeću dokumentaciju:
– ovjerenu presliku rješenja nadležnog tijela o registriranoj djelatnosti,
– matični, odnosno porezni broj osobe,
– uvjerenje nadležnog tijela da podnositelj zahtjeva, odnosno odgovorna osoba u
pravnoj ili fizičkoj osobi – obrtu, nije kažnjavana za kazneno djelo i da nije
pod istragom,
– naziv banke i dokument ovjeren od banke čiji je deponent,
– izjavu o broju i strukturi zaposlenih,
– izjavu kojom se odgovorna osoba u pravnoj ili fizičkoj osobi – obrtu, obvezuje
da će nadležnom nadzornom tijelu omogućiti nadzor nad poslovanjem u oblasti
pružanja usluga,
– izjavu kojom odgovorna osoba u pravnoj ili fizičkoj osobi – obrtu, ovlašćuje
jednu ili više uposlenih osoba da za ime i račun te tvrtke obavlja brokerske
usluge.
Ministarstvo donosi rješenje o upisu u Očevidnik iz članka 29. stavka 1. ovoga
Zakona.
Članak 31.
Ministarstvo će odbiti upis u Očevidnik iz članka 29. ovoga Zakona ako:
– su svjesno dostavljene lažne informacije ili dokumenti s elementima
falsifikata,
– je tijekom posljednjih pet godina, podnositelj zahtjeva kršio zakonsku
regulativu koja se odnosi na uvoz, izvoz ili provoz robe vojne namjene ili
nevojnih ubojnih sredstava, te pružanje usluga za robu vojne namjene,
– je tijekom posljednjih pet godina, podnositelj zahtjeva kršio međunarodne
sankcije;
– se protiv podnositelja zahtjeva provode policijski izvidi radi nezakonitosti u
postupanju s robom vojne namjene ili nevojnih ubojnih sredstava,
– je pokrenut istražni ili kazneni postupak radi nezakonitosti u postupanju s
robom vojne namjene ili nevojnih ubojnih sredstava,
– je podignuta optužnica ili je osoba bila osuđena radi nezakonitosti u
postupanju s robom vojne namjene ili nevojnih ubojnih sredstava,
– postoje drugi opravdani razlozi.
Članak 32.
Prije početka pružanja usluge, osoba upisana u Očevidnik iz članka 29. stavka 1.
ovoga Zakona dužna je zatražiti od Ministarstva dozvolu za pružanje usluge.
Dozvolu iz stavka 1. ovoga članka izdaje Ministarstvo, na temelju suglasnosti
Povjerenstva, za svaku pojedinačnu aktivnost, s rokom važenja do najduže
dvanaest mjeseci i ne može se produžiti.
Ministar će pravilnikom propisati oblik i sadržaj dozvole iz stavka 1. ovoga
članka.
Stavak 1. i 2. ovoga članka ne primjenjuju se ako je tehnička pomoć pružena u
obliku informacije koja je u »javnom vlasništvu« ili je dio »temeljnih
znanstvenih istraživanja« te ako se radi o pružanju usluga za potrebe Oružanih
snaga Republike Hrvatske.
Članak 33.
Zahtjev za izdavanje dozvole za obavljanje pružanja usluge podnosi se
Ministarstvu na propisanom obrascu.
Ministar će pravilnikom propisati oblik i sadržaj obrasca iz stavka 1. ovoga
članka, te popis dokumenata koji se prilažu uz zahtjev.
Članak 34.
Odredbe ovoga Zakona ne odnose se na pružatelja usluga koji, na temelju odluke
Ministarstva obrane ili nekoga drugoga državnog tijela, djeluju u okviru vojnih
ili humanitarnih misija.
Članak 35.
O zahtjevu iz članka 33. ovoga Zakona Povjerenstvo odlučuje u roku od 15 dana od
dana uredno podnesenog zahtjeva, odnosno 60 dana, ako je u postupku izdavanja
dozvole potrebno izvršiti dodatne provjere.
Članak 36.
Ministarstvo je dužno izdati zatraženu dozvolu za pružanje usluge u roku sedam
dana od dana dobivanja suglasnosti Povjerenstva.
U slučaju kada Povjerenstvo uskrati suglasnost za pružanje usluge, Ministarstvo
je dužno u roku sedam dana obavijestiti podnositelja zahtjeva o razlogu radi
kojeg Povjerenstvo nije dalo suglasnost za pružanje usluge.
Ministarstvo neće obavijestiti podnositelja zahtjeva o razlogu radi kojeg
Povjerenstvo nije dalo suglasnost za pružanje usluge, ako je stav Povjerenstva
temeljen na informaciji koja je zakonom ili na osnovi kriterija utvrđenih
zakonom klasificirana odgovarajućim stupnjem tajnosti ili ako je zaštićena
zakonom kojim se uređuje područje zaštite osobnih podataka.
Članak 37.
Ministarstvo će odbiti zahtjev za izdavanje dozvole za pružanje usluga iz članka
2. ovoga Zakona, ako Povjerenstvo iz članka 6. stavka 2. ovoga Zakona, utvrdi da
bi izdavanje zatražene dozvole bilo u suprotnosti s vanjskopolitičkim ili
gospodarskim interesom Republike Hrvatske, te u suprotnosti s načelima Kodeksa
ponašanja Europske unije za izvoz oružja, te ako:
– bi se izdavanjem dozvole ugrozilo izvršavanje međunarodnih obveza Republike
Hrvatske,
– bi se izdavanjem dozvole ugrozila sigurnost ili obrambeni interesi Republike
Hrvatske,
– je u suprotnosti sa strategijom nacionalne sigurnosti Republike Hrvatske,
– bi se izdavanjem dozvole omogućilo izbijanje i nastavak oružanih sukoba u
državi krajnje uporabe robe,
– bi se izdavanjem dozvole omogućilo poticanje nemira u državi krajnje uporabe
robe,
– bi se izdavanjem dozvole omogućilo nepoželjnim osobama da, protivno volji
izvoznika, dođu u posjed izvezene robe,
– se utvrdi da je roba za koju se traži dozvola predmet policijskih izvida ili
sudskih sporova,
– podnositelj zahtjeva u roku od 15 dana, od dana primljene obavijesti od strane
Ministarstva, ne izvrši dopunu nepotpunog zahtjeva.
Članak 38.
Osoba koja obavlja djelatnost pružanja usluge za robu vojne namjene dužna je:
– voditi registar usluga koje se obavljaju na temelju odredbi ovoga Zakona,
– poštovati rokove i uvjete pod kojima je dozvola iz članka 32. ovoga Zakona
izdana,
– u roku 15 dana od dana obavljene djelatnosti pružanja usluge ili po isteku
roka valjanosti dozvole iz članka 32. ovoga Zakona, pisanim putem obavijestiti
Ministarstvo o poduzetim radnjama, proisteklim na temelju dozvole,
– čuvati svu dokumentaciju i informacije povezane s tom uslugom, najmanje 10
godina od izvršene usluge,
– poštivati i ostale odredbe proistekle iz dozvole i ovoga Zakona.
Članak 39.
Ministarstvo će odlukom poništiti rješenje iz članka 30. stavka 3. ovoga Zakona
ako:
– se utvrde nove činjenice, za koje da je bilo saznanja prilikom upisa u
Očevidnik iz članka 29. ovoga Zakona, ne bi bilo moguće izvršiti upis osobe u
Očevidnik,
– je odgovorna osoba u pravnoj osobi ili obrtu pravomoćno osuđena za kazneno
djela protiv imovine, ili mu je izrečena ili traje sigurnosna mjera zabrane
obavljanja zanimanja koje je u potpunosti ili djelomično obuhvaćeno njegovim
predmetom poslovanja,
– osoba ne posluje sukladno odredbama ovoga Zakona,
– osoba krši međunarodne sankcije,
– je osoba ili odgovorna osoba u pravnoj osobi ili obrtu, pravomoćno osuđena
radi nezakonitosti u postupanju s robom vojne namjene ili nevojnih ubojnih
sredstava,
– osoba prestane ispunjavati uvjete na temelju kojih je rješenje izdano,
– osoba prestane s radom,
– na zahtjev osobe upisane u Očevidnik.
NADZOR
Članak 40.
Nadzor nad izvršavanjem obveza proisteklih na temelju ovoga Zakona, provodi
tijelo koje izdaje dozvole u suradnji s drugim tijelima koja sudjeluju u
postupku izdavanja dozvola, te druga državna tijela u skladu sa svojim
nadležnostima.
Provođenje nadzora na temelju ovoga Zakona uključuje nadzor prije, tijekom i
nakon izdavanja dozvole.
O rezultatima provedenog nadzora izrađuje se pisano izvješće te dostavlja
ministru.
U slučaju utvrđenih nepravilnosti, ministar će o istima obavijestiti nadležna
državna tijela radi daljnjeg postupanja.
Članak 41.
Tijekom provođenja nadzora, nadzorna tijela iz članka 39. stavka 1. ovoga Zakona
mogu:
– zatražiti informacije od podnositelja zahtjeva, neophodne za provođenje
nadzora,
– zatražiti informacije od drugih državnih tijela i službi, neophodne za
provođenje nadzora,
– zatražiti pomoć nadležnih tijela drugih država, radi prikupljanja dodatnih
informacija neophodnih za provođenje nadzora,
– obavljati nadzor nad pridržavanjem obveza proisteklih na temelju dozvole,
– obavljati nadzor krajnjeg korisnika robe.
Nadzorna tijela dužna su se pridržavati odredbi vezanih za povjerljivost
službenih, proizvodnih i komercijalnih tajni, te osoba koje su podvrgnute
nadzoru.
Članak 42.
Za potrebe obavljanja zadataka utvrđenih ovim Zakonom Ministarstvo u okviru
svojih nadležnosti surađuje s drugim tijelima državne uprave i sigurnosnim
agencijama, te međunarodnim organizacijama i nadležnim tijelima drugih država
kojima u skladu s preuzetim obvezama Republike Hrvatske dostavlja odgovarajuće
podatke.
Članak 43.
Ministarstvo je dužno sudjelovati u razmjeni informacija o izvoznim i uvoznim
aktivnostima s drugim državama članicama Europske unije, uključujući i usluge.
Sudjelovanje uključuje i razmjenu informacija o registriranim pružateljima
usluga i njihovim aktivnostima te razmjenu na području zakonske regulative.
KAZNENE ODREDBE
Članak 44.
Kaznom zatvora od jedne do pet godina kaznit će se osoba za koju pravosudna
tijela Republike Hrvatske utvrde da je izvezla robu navedenu u Popisu iz članka
3. ovoga Zakona bez dozvole ili na temelju krivotvorene potvrde o krajnjem
korisniku te osoba koja je postupila suprotno odredbi članka 29. stavka 1. i
članka 32. stavka 1. ovoga Zakona, u mjeri koja može ugroziti:
– izvršavanje međunarodnih obveza Republike Hrvatske, posebno sankcija,
– vanjskopolitičke interese Republike Hrvatske.
Ako je kaznenim djelom iz stavka 1. ovoga članka prouzročena smrt više osoba,
ili je prouzročena imovinska šteta velikih razmjera, počinitelja će se kazniti
kaznom zatvora od najmanje pet godina.
Istom kaznom kaznit će se i fizička osoba – pojedinac koji obavlja poslove iz
članka 2. podstavka 3., 5. i 8. ovoga Zakona, bez dozvole Ministarstva, osim ako
je to dozvoljeno drugim zakonom.
PREKRŠAJNE ODREDBE
Članak 45.
Novčanom kaznom u iznosu od 100.000,00 do 500.000,00 kuna kaznit će se za
prekršaj pravna osoba ako se utvrdi da je pokušala izvesti ili je izvezla robu
navedenu u Popisu iz članka 4. ovoga Zakona bez dozvole te ako je roba izvezena
na temelju dozvole izdane na temelju netočnih ili nepotpunih podataka.
Novčanom kaznom u iznosu od 20.000,00 do 100.000,00 kuna kaznit će se za
prekršaj iz stavka 1. ovoga članka i odgovorna osoba u pravnoj osobi.
Novčanom kaznom u iznosu od 50.000,00 do 100.000,00 kuna kaznit će se za
prekršaj pravna osoba ako se utvrdi da je pokušala izvesti ili je izvezla robu
navedenu u Popisu iz članka 4. ovoga Zakona bez dozvole te ako je roba izvezena
na temelju dozvole izdane na temelju netočnih ili nepotpunih podataka.
Za prekršaj iz stavka 1. ovoga članka, uz novčanu kaznu, može se izreći i
zaštitna mjera zabrane obavljanja djelatnosti izvoza, odnosno uvoza robe vojne
namjene i nevojnih ubojnih sredstava za komercijalne svrhe u trajanju od
najmanje tri mjeseca do najdulje jedne godine.
Članak 46.
Novčanom kaznom u iznosu od 50.000,00 do 100.000,00 kuna kaznit će se za
prekršaj pravna ili fizička osoba – obrtnik u slučaju kršenja odredbe iz članka
13. stavka 1., članka 26. stavka 1. podstavka 4. i 6., članka 28. te članka 38.
stavka 1. podstavka 5. ovoga Zakona.
Članak 47.
Novčanom kaznom u iznosu od 1.000,00 do 20.000,00 kuna kaznit će se za prekršaj
i odgovorna osoba u pravnoj osobi ako postupa suprotno odredbama članka 26. te
članka 38. ovoga Zakona.
Članak 48.
Novčanom kaznom u iznosu od 10.000,00 do 100.000,00 kuna kaznit će se za
prekršaj pravna ili fizička osoba – obrtnik ako:
– postupa suprotno odredbama članka 18. ovoga Zakona,
– postupa suprotno odredbama članka 26. podstavka 1., 2., 3. i 5. ovoga Zakona,
– postupa suprotno odredbama članka 27. ovoga Zakona,
– postupa suprotno odredbama članka 38. podstavka 1., 2., 3. i 4 ovoga Zakona.
Članak 49.
Novčanom kaznom u iznosu od 10.000.00 do 100.000,00 kuna kaznit će se za
prekršaj pravna ili fizička osoba ako:
– postupa suprotno odredbama članka 11. ovoga Zakona,
– je počinio prekršaj iz članka 24. stavka 1. podstavka 2. ovoga Zakona,
– postupa suprotno odredbama članka 29. ovoga Zakona,
PRIJELAZNE I ZAVRŠNE ODREDBE
Članak 50.
Prava koja proistječu iz pojedinačnih akata, koje su donijela nadležna tijela u
svezi s izvozom i uvozom robe vojne namjene i nevojnih ubojnih sredstava za
komercijalne svrhe, a nisu u potpunosti iskorištena do dana početka primjene
ovoga Zakona, mogu se iskoristiti u rokovima utvrđenim tim aktima.
Članak 51.
Uredbe iz članka 3. i 4. ovoga Zakona Vlada će donijeti u roku od 90 dana od
dana stupanja na snagu ovoga Zakona.
Članak 52.
Propise iz članka 6., 8., 9., 10.,11., 15., 29., 30., 32. te članka 33. ovoga
Zakona ministar će donijeti u roku od 60 dana od dana stupanja na snagu ovoga
Zakona.
Članak 53.
Ovaj Zakon objavit će se u »Narodnim novinama«, a stupa na snagu 1. siječnja
2009., osim odredbi članka 43. ovoga Zakona koje stupaju na snagu na dan prijama
Republike Hrvatske u Europsku uniju.
Klasa: 331-02/08-01/02
Zagreb, 15. srpnja 2008.

HRVATSKI SABOR
Predsjednik
Hrvatskoga sabora
**Luka Bebić, v. r.**

Zakon, NN 86/2008-2751
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)